b'\n_START_ARTICLE_\nDruskinink\xc5\xb3 Senamies\xc4\x8dio vidurin\xc4\x97 mokykla\n_START_SECTION_\nIstorija\n_START_PARAGRAPH_\n1982 m. gegu\xc5\xbe\xc4\x97s 18 d. miesto Vykdomasis Komitetas skyr\xc4\x97 1 ha ploto \xc5\xbeem\xc4\x97s sklyp\xc4\x85 mokyklos statybai buvusiuose Druskonio kaimo valstie\xc4\x8di\xc5\xb3 laukuose, ant i\xc5\xa1 Druskonio e\xc5\xbeero i\xc5\xa1tekan\xc4\x8dio Vij\xc5\xabn\xc4\x97l\xc4\x97s upelio kranto._NEWLINE_1986 m. lapkri\xc4\x8dio 23 d. miesto vyr. architektas i\xc5\xa1dav\xc4\x97 leidim\xc4\x85 Nr. 13 prad\xc4\x97ti naujos mokyklos statyb\xc4\x85. Mokyklos projektas buvo tipinis (tokios mokyklos jau buvo pastatytos Panev\xc4\x97\xc5\xbeyje, Alytuje). Darbus atliko Druskinink\xc5\xb3 Statybos Valdyba. Statybos darbai prad\xc4\x97ti 1987 m. vasario m\xc4\x97n., o baigti 1988 m. liepos m\xc4\x97n._NEWLINE_Druskinink\xc5\xb3 4-oji vidurin\xc4\x97 mokykla \xc4\xafkurta 1988 m. Mokykla darb\xc4\x85 prad\xc4\x97jo kabinetine sistema. I\xc5\xa1 viso buvo \xc4\xafrengti 56 kabinetai, mokykla tur\xc4\x97jo didel\xc4\x99 sporto sal\xc4\x99, akt\xc5\xb3 sal\xc4\x99, valgykl\xc4\x85, medicinos kabinet\xc4\x85, dant\xc5\xb3 gydytojo kabinet\xc4\x85._NEWLINE_1988-1989 mokslo metais mokykloje mok\xc4\x97si 1007 mokiniai, dirbo 67 pedagogai. Mokykla pasirinko sustiprinto angl\xc5\xb3 kalbos mokymo krypt\xc4\xaf, j\xc4\x85 d\xc4\x97st\xc4\x97 mokytojos R. \xc5\xa0umskien\xc4\x97, A. Storo\xc5\xbeenkien\xc4\x97, L. \xc5\xa0erk\xc5\xa1nait\xc4\x97, mokytojas i\xc5\xa1 JAV - Vincent Kreder._NEWLINE_Lietuvos vyr\xc5\xb3 krep\xc5\xa1inio rinktin\xc4\x97 treniruodavosi mokyklos sporto sal\xc4\x97je ruo\xc5\xa1iantis 1992 m. Barselonos olimpiadai ir Atlantos olimpiadai._NEWLINE_1996 m. mokykloje \xc4\xafkurtas debat\xc5\xb3 klubas. Jam vadovavo mokytoja L. \xc5\xa0erk\xc5\xa1nait\xc4\x97._NEWLINE_1998 m. \xc4\xafkurta mokyklos biblioteka, 2003 m. bibliotekoje buvo 17000 knyg\xc5\xb3. 1999 m. mokykloje atidaryta skaitykla, 2001 m. sujungus patalpas su greta buvusio kabineto patalpomis \xc4\xafruo\xc5\xa1ta erdvi, jauki, apstatyta naujais, moderniais baldais skaitykla, skaitykloje 9 kompiuteriai, televizorius, videoaparat\xc5\xabra. \xc4\x8cia veik\xc4\x97 informacin\xc4\x97s, menin\xc4\x97s parodos, vyko paskaitos, susitikimai su ra\xc5\xa1ytojais, buvo skaitoma poezija._NEWLINE_2000 m. 11-osios klas\xc4\x97s per\xc4\x97jo prie profilinio mokymosi. 2000 m. spalio 29 d. mokyklai suteiktas Senamies\xc4\x8dio vidurin\xc4\x97s mokyklos vardas. J\xc4\xaf rinko visa mokyklos bendruomen\xc4\x97. 2001 m. mokyklos sporto aik\xc5\xa1tyne pastatytos riedlen\xc4\x8di\xc5\xb3 ir riedu\xc4\x8di\xc5\xb3 rampos. 2002 m. \xc4\xafkurta vienuoliktok\xc5\xb3 technologin\xc4\x97 klas\xc4\x97, kurioje vidurin\xc4\xaf i\xc5\xa1silavinim\xc4\x85 gali \xc4\xafsigyti Amat\xc5\xb3 mokyklos mokiniai. Mokykloje didelis d\xc4\x97mesys skiriamas vaikams su fizine negalia. Jiems sudarytos s\xc4\x85lygos visapusi\xc5\xa1kai integruotis._NEWLINE_2008 m. mokykla likviduota.\n_START_SECTION_\nMokiniai\n_START_PARAGRAPH_\nSenamies\xc4\x8dio vidurin\xc4\x97 \xc4\xaf gyvenim\xc4\x85 i\xc5\xa1leido 889 absolventus, 39 i\xc5\xa1 j\xc5\xb3 mokykl\xc4\x85 baig\xc4\x97 su pagyrimu.'